钦定古今图书集成/理学汇编/学行典/第248卷 > 李崧
## 钦定古今图书集成/理学汇编/学行典/第248卷 > 李崧

按《苏州府志》：“李崧，嘉定龚氏，乳媪之夫也。媪死，所乳
儿仅五岁，而父为家奴所贼。有欲杀儿而有其产者，
崧夜负以逃。及城门，门闭，崧跪而长号，门者哀而出
之，走雪中五日夜，依儿外家沈氏，因旦夕护儿。后成
进士，念崧旧恩不置，而崧短衣力作如穷时。龚氏儿
即方伯锡爵也，崧老死无子，锡爵命子孙世世祀之
勿替。”